Paarl gaan nou sy ware kleure wys met projek | Netwerk24
Paarl gaan nou sy ware kleure wys met projek
Deur Liezl Davids 06 Julie 2018 06:00
'n Kleurryke buurt waar almal tuis voel.
Drakenstein-munisipaliteit het in Junie met die eerste fase van sy Verf my storie-projek van R5,4 miljoen begin.
Met dié projek gaan die Loerie-woonstelle in Amstelhoflaan, die Dallas/Kiewiet-woonstelle in Tinktinkiestraat asook Gemsbok-, Bosbok- en Van der Stelstraat se woonstelle in Chicago met 'n nuwe voorkoms spog. Nie net gaan die woonstelle se mure en dakke geverf word nie, maar ook die vensterrame en handrelings.
"Die doel is om 'n helder voorkoms aan die informele en digbewoonde gebiede van Drakenstein te verleen," het Gary Boshoff, gemeenskapdienste, Drakenstein-munisipaliteit gesê.
Volgens Boshoff gaan van die mense wat op die munisipale werkloosheidslys geregistreer is, by die opknapping van dié woonstelle betrek word.
"Alle kontrakteurs wat aangestel is, sal plaaslike werkers vir dié projek in diens moet neem. Inwoners van die woonstelle wat geverf word, sal voorkeur geniet," het hy gesê.
Volgens die burgemeester, Conrad Poole, beoog hulle om met die projek die lewe van die mense in die gemeenskap te verryk en 'n hupstoot te gee.
"Ons is almal bewus van die daaglikse stryd wat mense in Suid-Afrika in die gesig staar, daarom wil ons as munisipaliteit wys dat ons omgee vir die waardigheid van ons mense. Die omgewing waarin ons woon, is uiters belangrik want dit gee ons 'n gevoel van trots en 'n plek waar ons behoort.